62020TJ0631_RES
(Zadeva T‑631/20)
MZ
proti
Evropski komisiji
Sodba Splošnega sodišča (osmi razširjeni senat) z dne 6. julija 2022
„Javni uslužbenci – Uradniki – Natečaj EPSO/AD/363/18 za zaposlitev upravnih uslužbencev na področju obdavčenja – Omejitev izbire drugega jezika, v katerem potekajo testi – Nevključitev na rezervni seznam – Ugovor nezakonitosti – Dopustnost – Diskriminacija na podlagi jezika – Posebnost prostih delovnih mest – Utemeljitev – Interes službe – Sorazmernost“
Pritožbe uradnikov – Ugovor nezakonitosti – Akti, katerih nezakonitost se lahko uveljavlja – Razpis natečaja – Jezikovna ureditev – Dopustnost – Pogoji – Neposredna pravna povezava med izpodbijanim aktom in zadevnim razpisom natečaja – Obseg – Zahteva, da je treba dokazati možnost pridobitve boljše ocene na testih, če ne bi bilo jezikovne omejitve
(Členi 266, 270 in 277 PDEU; Listina Evropske unije o temeljnih pravicah, člen 47)
(Glej točke od 31 do 48 in od 51 do 54.)
Uradniki – Razpis javnega natečaja – Jeziki sodelovanja pri testih – Omejitev pri izbiri drugega jezika – Diskriminacija na podlagi jezika – Utemeljitev, ki se nanaša na interes službe, da se zaposlijo osebe, ki so sposobne nemudoma začeti opravljati svoje delo – Dopustnost – Zahteva – Povezava med značilnostmi nalog prostih delovnih mest in zahtevanim jezikovnim znanjem
(Kadrovski predpisi, člena 1(d) in 28(f), ter priloga III, člen 1(1)(f); Uredba Sveta št. 1, člen 1)
(Glej točke od 69 do 71 in od 77 do 94.)
Povzetek
Evropski urad za izbor osebja (EPSO) je 11. oktobra 2018 objavil razpis javnega natečaja EPSO/AD/363/18. Ta natečaj se je nanašal na sestavo rezervnih seznamov za zaposlitev upravnih uslužbencev na področju carin in obdavčenja. V razpisu natečaja je bilo kot pogoj za pripustitev k natečaju med drugim zahtevano znanje vsaj dveh uradnih jezikov Evropske unije, od katerih bi moral biti drugi angleščina ali francoščina.
Tožeča stranka, MZ, italijanska državljanka, se je prijavila na ta natečaj in kot prvi jezik izbrala italijanščino, kot drugi jezik pa francoščino (v nadaljevanju: drugi jezik). Povabljena je bila v ocenjevalni center, kjer je sodelovala pri testih, ki so potekali v zadnjenavedenem jeziku.
Predsednik natečajne komisije je nato tožečo stranko obvestil o odločitvi natečajne komisije, da njenega imena ne vključi na rezervni seznam, ker ni dosegla minimalne ocene, ki se zahteva za vsakega od testov. Natečajna komisija je na podlagi zahteve tožeče stranke za pregled izdala odločbo (v nadaljevanju: izpodbijana odločba), s katero je potrdila svojo prvotno odločbo.
Tožeča stranka je zato pri Splošnem sodišču vložila ničnostno tožbo. V zvezi s tem med drugim navaja tožbeni razlog, ki se nanaša na ugovor nezakonitosti jezikovne ureditve, določene v razpisu natečaja.
Splošno sodišče je tožbi ugodilo in podalo pojasnila glede dopustnosti ugovora nezakonitosti razpisa natečaja, ki ga je vložil izločeni kandidat.
Presoja Splošnega sodišča
Splošno sodišče je najprej navedlo, da kadar kandidat trpi posledice razpisa natečaja, ki je splošni akt, ne da bi imel možnost predlagati razglasitev njegove ničnosti v okviru tožbe, ki bi bila nedvomno dopustna, dopustnost ugovora nezakonitosti ni pogojena z dokazom tesne povezave med samimi razlogi izpodbijane posamične odločbe in tožbenim razlogom, ki se nanaša na nezakonitost razpisa natečaja, ki se ni pravočasno izpodbijal.
V takem primeru je ob upoštevanju načela učinkovitega sodnega varstva, ki pomeni, da je mogoče zoper akt, ki ne more biti predmet ničnostne tožbe, vložiti ugovor nezakonitosti, za dopustnost ugovora nezakonitosti splošnega akta določen dvojni pogoj, in sicer da je bil izpodbijani posamični akt sprejet neposredno na podlagi splošnega akta in da ima tožeča stranka interes izpodbijati posamično odločbo, ki je predmet glavne tožbe.
Dalje, v zvezi s prvim pogojem, da se ugotovi, ali je bila izpodbijana odločba sprejeta neposredno na podlagi razpisa natečaja, so lahko določbe splošnega akta, ki so podlaga posamične odločbe ali ki imajo neposredno pravno zvezo s tako odločbo, veljavno predmet ugovora nezakonitosti. To velja za razpis natečaja, ki pomeni tako zakonski okvir kot okvir presoje za natečajno komisijo ter določa postopek, v skladu s katerim je natečajna komisija sprejela izpodbijano odločbo.
Drugi pogoj v zvezi s pravnim interesom pa pomeni, da lahko rezultat ugovora nezakonitosti stranki, ki ga je uveljavljala, prinese korist. Vendar v zvezi s tem ni mogoče zahtevati, da ta stranka dokaže, da bi zaradi izvršitve sodbe o razglasitvi ničnosti nujno dobila boljšo oceno pri testih v ocenjevalnem centru, ampak samo, da taka možnost ni izključena. V zvezi s tem lahko v obravnavanem primeru prednost angleščine ali francoščine, z izključitvijo vseh drugih uradnih jezikov Unije, daje prednost kandidatom, ki enega od teh dveh jezikov najbolj obvladajo, v škodo drugih kandidatov, za katere to ne velja. Ugovor nezakonitosti je zato dopusten.
Nazadnje, Splošno sodišče je preučilo dopustnost utemeljitve omejitve izbire drugega jezika s potrebo po zaposlitvi oseb, ki lahko takoj začnejo opravljati delo. V zvezi s tem ugotovitev, da sta angleščina in francoščina najverjetneje jezika, katerih znanje je najbolj razširjeno v direktoratih, v katerih se lahko zaposlijo uspešni kandidati natečaja, sama po sebi ne zadošča za dokaz jezikovnega znanja, ki bi ga bilo mogoče objektivno zahtevati glede na posebne naloge, ki jih bodo morale opravljati osebe, ki se bodo zaposlile. Preveriti je namreč treba, ali glede na posebno naravo prostih delovnih mest znanje le enega od teh dveh jezikov kot drugega jezika dejansko novo zaposlenemu uradniku omogoča, da takoj začne opravljati delo, in po potrebi preveriti, ali je obveznost opravljanja vseh testov v ocenjevalnem centru v drugem jeziku primerna za zadostitev take potrebe. Čeprav v obravnavanem primeru to, da je v zadevni instituciji zelo razširjeno znanje francoščine, ne omogoča izključiti, da bi uspešni kandidat, ki ima le zadovoljivo znanje francoščine, sčasoma lahko opravljal delo, pa glede na posebno naravo prostih delovnih mest vseeno ni mogoče šteti, da bi bil tak uspešni kandidat sposoben takoj začeti opravljati delo, kot se zahteva v razpisu natečaja.